KOMISSION KERTOMUS EUROOPAN PARLAMENTILLE JA NEUVOSTOLLE maataloustukirahaston menoista Varojärjestelmä nro 7-9/2013 /* COM/2013/0717 final */





SISÄLLYSLUETTELO 1........... Johdanto. 3 2........... Maataloustukirahaston käyttötarkoitukseensa sidotut tulot 3 3........... Kuvaus maataloustukirahaston vuoden 2013 talousarvion alustavasta toteutumisesta. 4 4........... Maataloustukirahaston käyttötarkoitukseensa sidottujen tulojen toteutuminen. 7 5........... Päätelmät 8 Liite 1: || Maataloustukirahaston määrärahojen alustava käyttö 31. HEINÄKUUTA 2013 asti 1. Johdanto Liitteessä 1 esitetään talousarvion tosiasiallisen toteutumisen taso 16. lokakuuta 2012 ja 31. heinäkuuta 2013 välisenä aikana suhteessa indikaattorin osoittamaan menoprofiiliin. Toteutumisen taso on määritelty neuvoston asetuksen (EY) N:o 1290/2005[1] 20 artiklan säännösten perusteella. 2. Maataloustukirahaston käyttötarkoitukseensa sidotut tulot Yhteisen maatalouspolitiikan rahoituksesta annetun neuvoston asetuksen (EY) N:o 1290/2005 34 artiklan säännösten mukaan tulot, jotka saadaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksien perusteella ja maidon lisämaksuista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Sääntöjen mukaan käyttötarkoitukseensa sidotut tulot voidaan käyttää minkä tahansa maataloustukirahaston menojen kattamiseksi. Jos osa tuloista jää käyttämättä, kyseinen osuus siirretään automaattisesti seuraavaan varainhoitovuoteen.[2] Maataloustukirahaston vuoden 2013 talousarvio sisälsi sekä komission viimeisimmän arvion määrärahoista, jotka tarvittiin ennakoitujen markkinatoimenpiteiden ja suorien tukien rahoittamiseksi, että arviot käyttötarkoitukseensa sidotuista tuloista, joita ennakoitiin kerättävän kyseisen varainhoitovuoden kuluessa, kuten myös edelliseltä varainhoitovuodelta siirretyt käyttämättä jääneet käyttötarkoitukseensa sidotut tulot. Komissio otti maataloustukirahaston vuoden 2013 talousarviomäärärahojen määrää koskevassa ehdotuksessaan huomioon käyttötarkoitukseensa sidottujen tulojen ennakoidun kokonaismäärän ja pyysi vuoden 2013 talousarvioon määrärahoja, joiden määrä on laskettu vähentämällä arvioidut käyttötarkoitukseensa sidotut tulot maataloustukirahastolle arvioitujen menojen määrästä. Budjettivallan käyttäjä hyväksyi maataloustukirahaston uuden talousarvion ja otti huomioon käyttötarkoitukseensa sidottujen tulojen ennakoidun määrän. Vuoden 2013 talousarviota laadittaessa komissio arvioi käyttötarkoitukseensa sidottujen tulojen määrän olevan 1 533 miljoonaa euroa. Nämä koskivat erityisesti seuraavia: – Käyttötarkoitukseensa sidottaviksi tuloiksi varainhoitovuoden 2013 kuluessa saatavaksi määräksi arvioitiin 628 miljoonaa euroa. Sääntöjenmukaisuustarkastuksia koskevien päätösten mukaisesti tehdyistä oikaisuista arvioitiin saatavan 389 miljoonaa euroa ja sääntöjenvastaisuuksien perusteella 161 miljoonaa euroa. Maidon lisämaksusta saataviksi tuloiksi arvioitiin 78 miljoonaa euroa. – Varainhoitovuodesta 2012 varainhoitovuoteen 2013 siirrettäväksi käyttötarkoitukseensa sidottujen tulojen määräksi arvioitiin 905 miljoonaa euroa (mukaan luettuna 675 miljoonaksi euroksi arvioitu sokerialan rakenneuudistusrahaston jäljellä oleva määrä). Komissio jakoi nämä alun perin arvioidut 1 533 miljoonan euron tulot vuoden 2013 talousarviossa kahteen järjestelmään seuraavasti: – 500 miljoonaa euroa hedelmä- ja vihannesalan tuottajaorganisaatioiden toimintarahastoihin, ja – 1 033 miljoonaa euroa tilatukijärjestelmään. Budjettivallan käyttäjä myönsi ensin mainittuun järjestelmään määrärahoja 267 miljoonaa euroa ja jälkimmäiseen 30 635 miljoonaa euroa komission ehdotuksen mukaisesti. Hyväksyttyjen määrärahojen ja edellä mainittujen käyttötarkoitukseensa sidottujen tulojen summa vastaa hedelmä- ja vihannesalan tuottajaorganisaatioiden toimintarahastoja varten käytettävissä olevia arviolta 767 miljoonan euron kokonaismäärärahoja ja tilatukijärjestelmää varten käytettävissä olevia arviolta 31 668 miljoonan euron kokonaismäärärahoja. Liitteessä 1, jossa esitetään vuoden 2013 talousarvion alustava toteutuminen 31. heinäkuuta 2013 asti ulottuvalla jaksolla, näiden kahden järjestelmän hyväksytyt määrärahat on sisällytetty hedelmä- ja vihannesalan 611 miljoonan euron ja tuotannosta irrotettujen suorien tukien 38 076 miljoonan euron talousarviomäärärahoja koskeviin lukuihin momentin tasolla ottamatta huomioon edellä mainittuja käyttötarkoitukseensa sidottuja tuloja. Kun näiden kahden alan käyttötarkoitukseensa sidotut tulot otettiin mukaan, vuoden 2013 talousarviossa ennakoidut kokonaismäärärahat nousivat 1 111 miljoonaan euroon hedelmä- ja vihannesalalla ja 39 109 miljoonaan euroon tuotannosta irrotettujen suorien tukien alalla. 3. Kuvaus maataloustukirahaston vuoden 2013 talousarvion alustavasta toteutumisesta Liitteessä 1 esitetään talousarvion alustavan toteutumisen taso 16. lokakuuta 2012 ja 31. heinäkuuta 2013 välisenä aikana. Toteutumisen tasoa verrataan indikaattoriin perustuvaan menoprofiiliin, joka määriteltiin neuvoston asetuksen (EY) N:o 1290/2005 20 artiklan säännösten perusteella. Seuraavassa on lyhyt kuvaus tosiasiallisen ja odotetun toteutumistason välisistä merkittävimmistä eroista vuoden 2013 talousarvion eräiden momenttien osalta. 3.1. Markkinatoimenpiteet Maatalousmarkkinoiden interventioihin osoitettujen määrärahojen käyttö 31. heinäkuuta 2013 oli indikaattorin osoittaman tason mukaan 120,9 miljoonaa euroa enemmän kuin hyväksytyt talousarviomäärärahat. Tämä ero vastaa lähinnä hedelmä- ja vihannesalan, viinialan sekä sianliha- ja siipikarjanliha-alan täytäntöönpanomallien nettovaikutusta. 3.1.1. Elintarvikeapuohjelmat (10,6 milj. euroa) Vähävaraisimpia henkilöitä koskevan järjestelmän määrärahojen käyttö oli hidasta varainhoitovuoden ensimmäisellä puoliskolla, mutta jäsenvaltiot ovat nyt nopeuttaneet määrärahojen käyttöä. Viime vuoden tapaan suurimman osan tuista ennakoidaan toteutuvan varainhoitovuoden loppukuukausina talven elintarviketoimitusten turvaamisen vuoksi. Koska vuosi 2013 on kyseisen järjestelmän viimeinen vuosi, jäsenvaltioissa on painetta käyttää määrärahat kokonaan vuonna 2013. Tämän järjestelmän rahoitukseen sovelletaan 500 miljoonan euron määräraharajaa, ja sen vuoksi sen toteutuminen ei saa ylittää hyväksyttyjä määrärahoja. 3.1.2. Hedelmät ja vihannekset (+275,7 milj. euroa hyväksyttyihin määrärahoihin verrattuna) Hyväksyttyjen määrärahojen osalta tämä toteutumistaso johtuu pääasiassa tuottajaorganisaatioiden toimintarahastoja koskevan järjestelmän menoista, jotka rahoitetaan sekä talousarvion hyväksytyistä määrärahoista että tämän järjestelmän vuoden 2013 talousarvion käyttötarkoitukseensa sidotuista tuloista (ks. lisätietoja edellä 2 kohdassa). Tämä toteutumistaso johtuu siitä, että 31. heinäkuuta 2013 asti ulottuvan jakson indikaattoria on sovellettu talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot. Liitteessä 1 olevan alustavaa täytäntöönpanoa koskevan taulukon alaviite * osoittaa sen, mikä olisi tilanne, jos indikaattoria olisi 31. heinäkuuta 2013 alkaen sovellettu tämän alan rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tämän alan käytettävissä olevat ennakoidut kokonaismäärärahat koostuvat talousarvion 611 miljoonan euron hyväksytyistä määrärahoista ja tämän alan käyttötarkoitukseensa sidotuista tuloista, jotka ovat arviolta 500 miljoonaa euroa. Näin ollen jos indikaattoria olisi sovellettu tämän alan käytettävissä oleviin ennakoituihin 1 111 miljoonan euron kokonaismäärärahoihin, olisi ilmennyt –54,1 miljoonan euron alikäyttö, joka on tuottajaorganisaatioita koskevan järjestelmän tukien maksutahdin tilapäisestä hidastumisesta, kouluhedelmäjärjestelmän alikäytöstä ja tuottajaryhmittymille myönnettävään tukeen tarkoitettujen määrärahojen aiempaa nopeammasta käytöstä johtuva nettovaikutus. Komissio katsoo tuottajaorganisaatioiden ja esihyväksyntäjärjestelmien toimintarahastoista jäsenvaltioille vuonna 2013 aiheutuneiden ja ennustettujen menojen perusteella tässä vaiheessa, että käytettävissä olevat kokonaisvarat riittävät kattamaan alan tarpeet, kun otetaan huomioon alan käyttötarkoitukseensa sidotut tulot. Komissio seuraa kuitenkin tiiviisti alan tilanteen kehitystä. 3.1.3. Viinialan tuotteet (–117,1 milj. euroa) Viinialan käytettävissä olevien määrärahojen hidastunut käyttö johtuu viinialan kansallisten määrärahojen aiempaa hitaammasta käytöstä tässä vaiheessa vuotta joissakin jäsenvaltioissa, kun indikaattori taas perustuu pidemmän aikavälin keskimääräiseen maksurytmiin. Kun otetaan kuitenkin huomioon tämän alan tavanomaisesti korkea toteutumisaste sekä komission äskettäin ehdottamat lainsäädäntömuutokset, joista hallintokomitea äänesti heinäkuussa 2013 ja joiden tarkoituksena on tiettyjen toimenpiteiden toteutumisen helpottaminen, komissio arvioi, että jäsenvaltioiden maksutahti nopeutuu vuoden loppuun mennessä. Tässä vaiheessa tämän eron katsotaan olevan väliaikainen, ja talousarvion ennakoidaan toteutuvan kokonaisuudessaan. 3.1.4. Sianliha, munat ja siipikarjanliha, mehiläishoito ja muut eläintuotteet (–20,6 milj. euroa) Tämän momentin aiempaa hitaampi määrärahojen käyttö johtuu siipikarjanliha-alalla asteittain lokakuussa 2012 ja helmikuussa 2013 tehdyistä vientitukitason vähennyksistä. Koska vientimäärissä ei ole ollut merkittävää eroa, tämän toimenpiteen kokonaismenojen ennakoidaan olevan vähemmän kuin vuoden 2013 talousarviota valmisteltaessa arvioitiin, mikä johtaa tämän budjettikohdan alikäyttöön vuoden lopussa. 3.2. Suorat tuet Suoria tukia koskevien määrärahojen käyttö ylitti indikaattorin tason 740,4 miljoonalla eurolla 31. heinäkuuta 2013. 3.2.1. Tuotannosta irrotetut suorat tuet (+791,2 milj. euroa hyväksyttyihin määrärahoihin verrattuna) Hyväksyttyjen määrärahojen osalta tilatukijärjestelmän määrärahat on ylitetty. Se johtuu siitä, että indikaattoria sovellettiin 31. heinäkuuta 2013 asti talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot. Liitteessä 1 olevan alustavaa täytäntöönpanoa koskevan taulukon alaviite * osoittaa sen, mikä olisi tilanne, jos indikaattoria olisi 31. heinäkuuta 2013 sovellettu tuotannosta irrotettujen suorien tukien rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tuotannosta irrotettuihin suoriin tukiin käytettävissä olevat ennakoidut kokonaismäärärahat koostuvat talousarvion 38 076 miljoonan euron hyväksytyistä määrärahoista ja tuotannosta irrotettujen suorien tukien käyttötarkoitukseensa sidotuista tuloista, jotka ovat arviolta 1 033 miljoonaa euroa. Näin ollen jos indikaattoria olisi sovellettu tuotantomääristä irrotettuihin suoriin tukiin käytettävissä oleviin ennakoituihin 39 109 miljoonan euron kokonaismäärärahoihin, olisi ilmennyt 239,6 miljoonan euron alikäyttö. Ero johtuu siitä, että tilatukijärjestelmän indikaattori määritellään vuoden 2012 maksuvauhdin perusteella, mutta siinä otetaan huomioon kuluvan vuoden kahden ensimmäisen kuukauden aikana suoritetut maksut, jolloin sen tällä hetkellä osoittama taso on 99,8 prosenttia, kun taas tosiasiallinen toteutumisaste 31. heinäkuuta 2013 oli 99 prosenttia[3]. Toisaalta jäsenvaltiot ovat jo hieman ylittäneet (n. 0,2 prosenttia) talousarviossa yhtenäisen pinta-alatuen järjestelmälle arvioidut määrärahat. Tuotannosta irrotettujen erityisten tukitoimenpiteiden järjestelmän (68 artiklan mukainen) osalta ennakoidaan, että jäsenvaltioiden määrärahojen toteutuminen vuonna 2013 saavuttaa hyväksyttyjen määrärahojen tason. Komissio ennakoi tässä vaiheessa, että käytettävissä olevat määrärahat ja käyttötarkoitukseensa sidotut tulot riittävät kattamaan tämän momentin tosiasiallisen toteutumisen. Komissio seuraa edelleen tiiviisti tuotannosta irrotettujen suorien tukien tilannetta arvioidakseen mahdollista nettoalikäyttöä. 3.2.2. Muut suorat tuet (–50,4 milj. euroa) Ero muiden suorien tukien hyväksyttyjen määrärahojen käytössä verrattuna indikaattorin tasoon 31. heinäkuuta 2013 johtuu eräiden järjestelmien hieman aiempaa hitaammasta täytäntöönpanosta, erityisesti 68 artiklan mukaisen tuotantoon sidottujen erityisten tukitoimenpiteiden osalta sekä sokerijuurikkaan ja sokeriruo'on viljelijöille maksetuista lisämääristä ja joidenkin jäsenvaltioiden ilmoittamista huomattavista oikaisuista. Toisaalta POSEI-ohjelmien suorien tukien maksuihin käytettävissä oleva talousarvio ylittyi neuvoston asetuksen (EU) N:o 228/2013 hyväksymisen jälkeen. Asetuksella sallittiin banaanintuottajille kertaluonteisesti maksettava palkkio varainhoitovuonna 2013. Kun otetaan huomioon POSEI-järjestelmän ylikäyttö, komissio seuraa tässä vaiheessa edelleen tiiviisti muiden tuotannosta irrotettujen suorien tukien järjestelmien tilannetta. 3.3. Maatalousmenojen tarkastaminen 3.3.1. Edeltävien varainhoitovuosien tilien tarkastaminen ja hyväksyminen (+ 176,0 milj. euroa) Komissio on jo tehnyt 31. heinäkuuta 2013 mennessä kaikki tilien tarkastamista ja hyväksymistä koskevat päätökset, joiden ennakoitiin toteutuvan tämän varainhoitovuoden aikana. Komission on ollut kyseisten päätösten vuoksi korvattava eli tehtävä positiivisia oikaisuja jäsenvaltioiden hyväksi. Oikaisujen määrä oli noin 7,3 miljoonaa euroa. On huomattava, että komissio oli vuoden 2013 oikaisukirjelmässään ehdottanut –56 miljoonan euron oikaisuja edellisten vuosien keskimääräisen toteutumisen perusteella, koska tällaiset oikaisut eivät ole ennakoitavissa. Ensimmäisen neuvottelukierroksen epäonnistuttua laadittiin marraskuussa uusi talousarvioesitys, jossa kyseinen määrä nostettiin –100 miljoonaan euroon. Lopulta budjettivallan käyttäjä hyväksyi 5. joulukuuta 2012 pidettyjen neuvottelujen päätteeksi vuoden 2013 talousarvion, jossa kyseiseksi määräksi vahvistettiin –200 miljoonaa euroa. Komissio katsoo, etteivät sen tilien tarkastamista ja hyväksymistä koskevista päätöksistä ja jäsenvaltioiden maksumääräaikojen noudattamatta jättämisistä johtuvat oikaisut riitä kattamaan tätä suurempaa, –200 miljoonan euron määrää. Näiden oikaisujen lopullinen määrä riippuu ennakoiduista negatiivisista oikaisuista, jotka johtuvat siitä, etteivät jäsenvaltiot ole noudattaneet tukimaksumääräaikoja, ja jotka esitetään rahastokomitealle vuoden 2013 marraskuussa. Komission on kuitenkin katettava tästä johtuva negatiivisten talousarviomäärärahojen vaje siirtämällä muiden budjettikohtien positiivisia talousarviomäärärahoja päättääkseen tämän budjettikohdan vuonna 2013. 4. Maataloustukirahaston käyttötarkoitukseensa sidottujen tulojen toteutuminen Liitteessä 1 oleva taulukko osoittaa, että 31. heinäkuuta 2013 oli kerätty 624,4 miljoonaa euroa käyttötarkoitukseensa sidottuja tuloja seuraavasti: – sääntöjenmukaisuustarkastuksia koskevien päätösten perusteella tehdyistä oikaisuista saadut tulot olivat 413,4 miljoonaa euroa, ja varainhoitovuoden lopussa on edelleen odotettavissa joitakin huomattavia lisämääriä komission elokuussa 2013 hyväksymän sääntöjenmukaisuustarkastuksia koskevan erillispäätöksen nro 42 perusteella; – sääntöjenvastaisuuksien perusteella saadut tulot olivat noin 131,6 miljoonaa euroa, ja lisämääriä ennakoidaan saatavan niin ikään varainhoitovuoden loppuun mennessä; – tässä vaiheessa suurin osa maidon lisämaksusta saatavista tuloista on kerätty, ja ne ovat noin 79,4 miljoonaa euroa. Vuodesta 2012 vuoteen 2013 siirrettävä käyttötarkoitukseensa sidottujen tulojen määrä oli lopulta 1 245,6 miljoonaa euroa, mukaan luettuna sokerialan väliaikaisen rakenneuudistusrahaston jäljellä olevat 755 miljoonaa euroa kaikkien maksujen suorittamisen jälkeen. Kyseinen määrä on huomattavasti suurempi kuin alun perin arvioidut 905 miljoonaa euroa. Maataloustukirahaston menoihin 31. heinäkuuta 2013 käytettävissä oleva käyttötarkoitukseensa sidottujen tulojen määrä on siis 1 869,9 miljoonaa euroa. Tässä vaiheessa komissio arvioi, että vuonna 2013 uusien, jo kerättyjen ja vielä keräämättä oleva käyttötarkoitukseensa sidottujen tulojen määrä ylittäisi näille käyttötarkoitukseensa sidotuille tuloille vuoden 2013 talousarviossa alun perin arvioidut 628 miljoonaa euroa. 5. Päätelmät Maataloustukirahaston vuoden 2013 talousarviomäärärahojen alustava täytäntöönpano 31. heinäkuuta 2013 asti ulottuvalla jaksolla osoittaa, että jäsenvaltioille maksetut kuukausikorvaukset ylittivät indikaattoriin perustuvan talousarvion toteuttamista koskevan menoprofiilin noin 1 022,7 miljoonalla eurolla. Käyttötarkoitukseensa sidottuja tuloja on jo käytettävissä 1 869,9 miljoonaa euroa, ja vuonna 2013 niitä arvioidaan kerättävän vielä lisää. Tässä vaiheessa komissio katsoo, että vuoden lopussa käytettävissä oleva käyttötarkoitukseensa sidottujen tulojen määrä on riittävä tuottajaorganisaatioiden toimintarahastojen ja tilatukijärjestelmän rahoittamiseksi, kuten vuoden 2013 talousarviota laadittaessa alun perin ennakoitiin, sekä muiden budjettikohtien kuten tilien tarkastamisen ja hyväksymisen ennakoitujen tarpeiden rahoittamiseksi. [1] EUVL L 209, 11.8.2005, s. 1. [2] Unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 14 artiklassa säädetään, että sisäiset käyttötarkoitukseensa sidotut tulot siirretään vain yhdeksi vuodeksi. Niinpä moitteettoman varainhoidon varmistamiseksi kyseiset käyttötarkoitukseensa sidotut tulot käytetään yleensä ennen asianomaisen budjettikohdan hyväksyttyjä määrärahoja. [3] Tuotannosta irrotettujen suorien tukien toteutumisaste on laskettu prosenttiosuutena budjetoiduista tarpeista, mukaan luettuna käyttötarkoitukseensa sidottujen tulojen määrä tilatukijärjestelmän osalta.